Skoolhoof maak plan met duur matriekafskeidDie matriekklas van 2018. (Foto: Verskaf) Matriekleerders van ’n Vrystaatse skool het die afgelope naweek hul skooldrag na hul matriekafskeid gedra sodat geen klasmaat dié spesiale geleentheid weens finansiële uitdagings hoef mis te loop nie. Eric Sedi, skoolhoof van die Iketsetseng Secondary School in Sasolburg, het met ’n inisiatief genaamd “Project Inclusivity” vorendag gekom nadat slegs ’n kwart van dié skool se leerders verlede jaar hul matriekafskeid bygewoon het. Sedi het Woensdagmiddag aan Maroela Media gesê dat leerders in vorige jare van dié geleentheid weggebly het aangesien hulle nie ’n rok of pak kon bekostig nie en gevolglik dié hoogtepunt in elke matriekleerder se lewe misgeloop het. Vanjaar was egter anders en al 238 leerders van die matriekklas van 2018 kon Saterdag hul skoolloopbaan op ’n gepaste manier afsluit. Slegs drie leerders kon nie die geleentheid bywoon nie weens persoonlike redes. “Die leerders het die idee omarm en dit was ’n glansryke en suksesvolle aand,” sê Sedi. Sedi vertel dat die skool met dié idee vorendag gekom het omdat baie van hul leerders dié tyd van die jaar uitgesluit word aangesien hulle nie die matriekafskeid kan bekostig nie. Die skool wou sorg dat almal vanjaar ingesluit word, ondanks hul ouers se finansiële posisie. Die matriekklas van 2018. (Foto: Verskaf) “Ons was ongemaklik met die idee dat die meeste leerders in vorige jare agtergelaat is aangesien hul ouers nie werk het of ’n rok of luukse motor kan bekostig nie.” Die skool het daarom besluit dat hulle vanjaar heeltemal met duur kleredrag en voertuie gaan wegdoen en leerders is versoek om hul skooluniform na die geleentheid te dra. Leerders is wel toegelaat om hul skooldrag bietjie op te dollie. Hulle kon slegs vir dié spesiale aand grimering, hakskoene en die bykomstighede van hul keuse by hul skooldrag aantrek. “Solank die leerders hulle nie daaroor hoef te bekommer of iets aan te koop nie, was dit toelaatbaar. Enige onnodige uitgawes was taboe,” sê Sedi. Matrikulante is egter nogtans met pragtig gedekte tafels, liggies en dekor begroet en spyseniers het heerlike kos vir die geleentheid voorsien sodat die leerders steeds op hul spesiale aand bederf is. Ook die leerders se ouers was oorstelp van vreugde toe hulle gedurende ’n vergadering van dié inistiatief te hore kom. Talle ouers het gesê hulle beplan om gevolglik die geld wat hulle aan ’n rok, ’n pak of die huur van ’n luukse motor sou bestee, eerder volgende jaar aan ’n aansoekfooi vir hul kind se toelating tot ’n universiteit of tegnikon te gebruik. Sedi vertel dat hulle reeds die idee aan die graad 11’s van hierdie jaar voorgelê het en dat dié groep leerders reeds hoogs te vinde is daarvoor. “Hulle is baie opgewonde oor hul matriekafskeid.” Sedi het ook die nuus ontvang dat talle ander skole in die gemeenskap ook sy blink inisiatief in die toekoms wil instel.